Det var ikke kun flyverdragten, Ann G. Carøe fik med hjem, da hun i fredags hentede sin to et halvt år gamle datter fra vuggestuen i Den Integrerede Daginstitution Kræmmerhuset i Højbjerg ved Aarhus.

I datterens rum i garderoben lå også en seddel om, at der var en i institutionen, der havde fået konstateret mæslinger, og at forældrene derfor skulle tjekke, om deres børn havde de rigtige vaccinationer.

»Først tænkte jeg ikke så meget over det, for min datter er vaccineret. Det var først lørdag, vi begyndte at tale om det, og jeg læste mig frem til, at man faktisk ikke er helt dækket, når man som min datter kun har fået den første MFR-vaccine, og så nåede jeg da at blive bekymret«, fortæller Ann G. Carøe, som er formand for institutionens forældreråd.